Id-Deċiżjoni tal-Kummissjoni
tas-26 ta’ Lulju 1999
dwar l-importazzjoni ta’ nagħaġ u mogħoż mill-Bulgarija u li temenda d-Deċiżjoni tal-Kummissjoni 97/232/KE
(notifikata taħt dokument numru C(1999) 2433)
(Test b’relevanza għall-Ftehim ŻEE)
(1999/541/KE)
Il-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabilixxi l-Komunità Ewropea,
Wara li kkunsidrat id-Direttiva tal-Kunsill 72/462/KEE tat-12 ta’ Diċembru 1972 dwar is-saħħa u l-problemi ta’ spezzjonijiet veterinarji ma’ l-importazzjoni ta’ annimali bovini, ovini u kaprini u majjali, prodotti tal-laħam minn pajjiżi terzi [1], kif l-aħħar emendata bid-Direttiva 97/79/KEE [2], u b’mod partikolari l-Artikoli 3, 6 u 7 tagħha,
(1) Billi d-Direttiva tal-Kunsill 91/68/KEE [3], kif l-aħħar emendata bl-Att ta’ Adeżjoni ta’ l-Awstrija, il-Finlandja u l-Isvezja, tistipula l-kondizzjonijiet tas-saħħa ta’ l-annimali li jirregolaw il-kummerċ intra-Komunitarju fl-annimali ovini u kaprini;
(2) Billi d-Deċiżjoni tal-Kummissjoni 93/198/KEE [4], kif l-aħħar emendata bid-Deċiżjoni 97/231/KE [5], tistipula l-kondizzjonijiet tas-saħħa ta’ l-annimali u ċ-ċertifikazzjoni veterinarja għall-importazzjoni ta’ annimali ovini u kaprini domestiċi;
(3) Billi d-Deċiżjoni tal-Kummissjoni 97/232/KE [6] tħejji lista ta’ pajjiżi terzi li minnhom l-Istati Membri jawtorizzaw importazzjonijiet ta’ nagħaġ u mogħoż;
(4) Billi dawn il-listi jistgħu jiġu emendati f’kull żmien biex ikunu jagħtu kont ta’ xi tagħrif ġdid jew sitwazzjonijiet ġodda;
(5) Billi, wara missjoni reċenti veterinarja tal-Komunità, jidher li s-servizzi veterinarji tal-Bulgarija jikkontrollaw b’mod sodisfaċenti l-pajjiż kollu;
(6) Billi ebda każi ta’ ġidri tan-nagħaġ ma ġew rekordjati fil-Bulgarija minn Settembru 1996;
(7) Billi l-pajjiż ilu ħieles mill-marda ta’ l-ilsien u d-dwiefer għall-aħħar sentejn;
(8) Billi huwa possibbli li tiġi awtorizzata l-importazzjoni ta’ annimali domestiċi ovini u kaprini għall-qatla minnufih mingħajr ir-riskju li jinxtered dan il-mard;
(9) Billi huwa meqjus meħtieġ li jinżammu r-restrizzjonijiet fuq l-importazzjoni ta’ annimali ovini u kaprini ħajjin f’żona wiesgħa ta’ għoxrin kilometru matul il-fruntiera tat-Turkija;
(10) Billi d-Deċiżjoni Nru 97/232/EC għandha tiġi hekk emendata;
(11) Billi l-miżuri li għalihom tipprovdi din id-Deċiżjoni huma skond l-opinjoni tal-Kumitat Permanenti Veterinarju,
ADOTTAT DIN ID-DEĊIŻJONI:
Artikolu 1
L-Istati Membri għandhom jawtorizzaw l-importazzjoni mill-Bulgarija ta’ annimali domestiċi ovini u kaprini għall-qatla minnufih.
Artikolu 2
L-Anness li jinsab mad-Deċiżjoni 97/232/EC huwa emendat kif ġej:
"Fit-taqsima 2 il-kliem "bla ħsara għas-sospensjoni temporanja ta’ l-approvazzjoni minħabba s-sitwazzjoni tas-saħħa ta’ l-annimali" għandhom jiġu sostitwiti bil-kliem eskluża ż-żona wiesgħa 20 kilometru tal-provinċji ta’ Bourgas, Jambol, Sliven, Starazagora, Hasskovo u Kardjali matul il-fruntiera mat-Turkija.
L-annimali deskritti fiċ-ċertifikat meħtieġ skond id-Deċiżjoni tal-Kummissjoni 93/198/KEE għandhom ikunu suġġetti għal:
- kwarantina ta’ qabel l-esportazzjoni ta’ 14-il jum f’postijiet uffiċjalment approvati mill-awtoritajiet ċentrali kompetenti tal-pajjiż esportatur u li huma taħt il-kontroll ta’ uffiċjal veterinarju u sorveljati b’dak il-mod li kuntatt dirett jew indirett bejn l-annimali li għandhom jiġu esportati u annimali bid-difer maqsum għandu jiġi evitat u
- jkunu suġġetti għal test seroloġiku għall-antibodis tal-marda ta’ l-ilsien u d-dwiefer b’riżultat negattiv, li għandu jitwettaq mhux qabel tmint ijiem wara d-dħul f’iżolament."
Artikolu 3
Din id-Deċiżjoni hija indirizzata lill-Istati Membri.
Magħmul fi Brussel, fis-26 ta’ Lulju 1999.